Τομ Αράγια

Βιογραφία

Ο Τομ Αράγια γεννήθηκε στη Βίνια ντελ Μαρ της Χιλής, στις 6 Ιουνίου 1961. Ήταν το τέταρτο από τα εννέα παιδιά της οικογένειας του και όταν βρισκόταν στην ηλικία των τεσσάρων ετών, μετακόμισαν στις Ηνωμένες Πολιτείες. Σε παιδική ηλικία ξεκίνησε να παίζει μπάσο και μαζί με τον αδελφό του Σίσκο, ο οποίος έπαιζε κιθάρα, έμαθαν να παίζουν τραγούδια των Beatles και των Rolling Stones.
Στις αρχές της δεκαετίας του '80 εργαζόταν ως θεραπευτής για άτομα με αναπνευστικά προβλήματα, ενώ ταυτόχρονα έπαιζε στους Tradewinds και τους King.
Το 1981, ο κιθαρίστας Κέρι Κινγκ του πρότεινε να γίνει μέλος του νέου του συγκροτήματος και ο Αράγια δέχτηκε, σχηματίζοντας με τον κιθαρίστα Τζεφ Χάνεμαν και τον ντράμερ Ντέιβ Λομπάρντο τους Slayer. Με δικά του χρήματα, ηχογραφήθηκε το πρώτο άλμπουμ του συγκροτήματος με τίτλο "Show No Mercy", το οποίο κυκλοφόρησε το Δεκέμβριο του 1983 και σημείωσε αξιόλογες πωλήσεις στους underground κύκλους. Λίγο αργότερα, έχασε τη δουλειά του στο νοσοκομείο και αποφάσισε να αφοσιωθεί στη μουσική.
Μετά το ζωντανά ηχογραφημένο "Live Undead" το 1984, κυκλοφόρησαν το δίσκο "Hell Awaits" καθιερώνοντας το όνομα τους ως ένα από τα σημαντικότερα στον χώρο του Thrash Metal, αλλά ήταν το "Reign in Blood" του 1986 το οποίο ανέβασε τη δημοτικότητα του συγκροτήματος, αφού κατάφερε να μπει στο Billboard Hot-100, φτάνοντας στο # 94. Ακολούθησαν τα ιδιαίτερα επιτυχημένα "South of Heaven" (1988) και "Seasons in the Abyss" (1990), με το συγκρότημα να συμμετέχει στην περιοδεία "Clash of the Titans" με τους Megadeth, τους Anthrax και τους Alice in Chains.
Το 1992, τα τρία τελευταία στούντιο άλμπουμ των Slayer βραβεύθηκαν ως χρυσά στις Ηνωμένες Πολιτείες. Ο Αράγια συμμετείχε στο τραγούδι "Iron Gland" από το άλμπουμ "Dirt" των Alice in Chains. Εκείνη τη χρονιά αποχώρησε από το συγκρότημα ο Λομπάρντο για να αντικατασταθεί από τον Πολ Μπόσταφ, με τον οποίο κυκλοφόρησαν το επίσης χρυσό, "Divine Intervention" του 1994. Ακολούθησε το "Undisputed Attitude" (1996) το οποίο περιείχε διασκευές σε τραγούδια πανκ συγκροτημάτων και το "Diabolus in Musica" του 1998.
Το 2000, συμμετείχε στο τραγούδι "Terrorist" από το άλμπουμ "Primitive" των Soulfly και την επόμενη χρονιά κυκλοφόρησαν το "God Hates Us All" με τους Slayer. Εκείνη τη χρονιά, επέστρεψε στο συγκρότημα ο Λομπάρντο και περιόδευσαν παίζοντας ολόκληρο το δίσκο "Reign in Blood", περιοδεία που έφερε την ονομασία "Still Raining".
Το 2006, ο Αράγια έκανε εγχείρηση στη χοληδόχο κύστη με αποτέλεσμα να διακοπεί η περιοδεία "Unholly Alliance". Τον Αύγουστο εκείνης της χρονιάς, οι Slayer κυκλοφόρησαν το δίσκο "Christ Illusion", ο οποίος έφθασε στο # 5 των αμερικανικών τσαρτ, την υψηλότερη θέση από οποιοδήποτε άλλο άλμπουμ του συγκροτήματος. Στα τέλη Οκτωβρίου του 2006 εκδόθηκε το βίντεο για το τραγούδι "Eyes of the Insane", το οποίο κέρδισε Grammy. Η επανέκδοση του δίσκου ένα χρόνο αργότερα, περιείχε το τραγούδι "Final Six" για το οποίο οι Slayer κέρδισαν το δεύτερο Grammy τους, το 2008.
To 2009, κυκλοφόρησαν άλλο ένα επιτυχημένο άλμπουμ με τίτλο "World Painted Blood" αλλά η περιοδεία για την προώθηση του αναβλήθηκε λόγω εγχείρησης του Αράγια στην πλάτη. Η πρόσθια δισκεκτομή στην αυχενική μοίρα προκλήθηκε από τη έντονη ενεργητικότητα και το headbanging, χαρακτηριστικά του επί σκηνής. Η περιοδεία ξεκίνησε ξανά μετά την πλήρη ανάρρωση του Αράγια.
Στην τριακονταετή καριέρα τους, ο Αράγια είναι ο βασικός στιχουργός των Slayer, γράφοντας αρκετά τραγούδια για μανιακούς δολοφόνους όπως ο Τζέφρι Ντάμερ, ο Εντ Γκέιν αλλά και ο Γιόζεφ Μένγκελε στο κομμάτι "Angel of Death". Άλλα θέματα με τα οποία έχει ασχοληθεί είναι ο πόλεμος, η θρησκεία, ο Σατανισμός, κ.α..
Στις 3 Ιουνίου 2011, ο Αράγια παρέλαβε το κλειδί της πόλης Βίνια ντελ Μαρ, στην οποία γεννήθηκε. Δύο χρόνια αργότερα, ο Τζεφ Χάνεμαν πέθανε από κίρρωση του ήπατος και τα υπόλοιπα μέλη του συγκροτήματος τον αντικατέστησαν με τον Γκάρι Χολτ των Exodus. Η νέα σύνθεση κυκλοφόρησε τον δίσκο "Repentless" το 2015.